ไทยใช้เวทีการประชุมรัฐมนตรีเศรษฐกิจเอเปค หารือการค้าพหุภาคี เร่งขับเคลื่อนเศรษฐกิจ
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เป็นประธานการประชุมรัฐมนตรีการค้าเอเปค ประจำปี 2022 ณ โรงแรม เซ็นทารา แกรนด์ แอท เซ็นทรัลเวิลด์ ซึ่งประเทศไทยเป็นเจ้าภาพจัดการประชุมในรูปแบบกายภาพ หลังจากที่มีการประชุมผ่านระบบออนไลน์ในช่วง 2 ปีที่ผ่านมาเนื่องจากสถานการณ์โควิด-19 รองนายกรัฐมนตรีและรัฐมนตรีว่าการกระทรวงพาณิชย์ กล่าวว่า การประชุมครั้งนี้เพื่อเปิดโอกาสให้รัฐมนตรีได้ร่วมหารือกำหนดแนวทางขับเคลื่อนเอเปคให้มีความคืบหน้า โดยเฉพาะวาระสำคัญ คือ FTAAP รวมทั้งส่งเสริมการค้าในระบบพหุภาคีและการขับเคลื่อนเศรษฐกิจในสถานการณ์โควิด-19 และในอนาคต ทั้งนี้ ประเทศไทยในฐานะเจ้าภาพ ได้กำหนดหัวข้อหลักของการประชุมเอเปคปีนี้ คือ Open Connect Balance เปิดกว้างสร้างสัมพันธ์ เชื่อมโยงกัน สู่สมดุล พร้อมนำโมเดลเศรษฐกิจ BCG มาเป็นแนวทางในการขับเคลื่อน SMEs และ Micro SMEs ของทั้ง 21 เขตเศรษฐกิจ โดยคาดการณ์ว่าเศรษฐกิจของเอเปคในภาพรวมจะมีการเติบโตอย่างต่อเนื่องในระดับปานกลาง และ GDP ของเอเปคในปี 2022 จะขยายตัวในอัตราร้อยละ 4.2 และในปี 2023 ร้อยละ 3.8นอกจากนี้ ในปีที่ผ่านมา เอเปคได้มีการรับรองวิสัยทัศน์ปุตราจายา ปี 2040 และแผน “เอาทีอารอ” ที่ได้กำหนดแนวทางการดำเนินการให้กับเอเปค เพื่อขับเคลื่อนการเติบโตทางเศรษฐกิจที่อาจเกิดขึ้นในอนาคต ผ่านการสนับสนุนระบบการค้าแบบพหุภาคี พร้อมสร้างความเชื่อมโยงในทุกมิติ ทั้งคน สินค้า และบริการ รวมทั้งระบบการขนส่ง ส่งเสริมให้วิสาหกิจเข้าไปมีส่วนร่วมในห่วงโซ่อุปทานโลก ซึ่งผลของการประชุมรัฐมนตรีการค้าเอเปคครั้งนี้ จะมีส่วนสำคัญในการกำหนดทิศทางเชิงนโยบายในการฟื้นฟูและกระตุ้นการเจริญเติบโตทางเศรษฐกิจระดับภูมิภาคในด้านต่างๆ ภายหลังโควิด-19 และเตรียมรับมือกับวิกฤตที่คล้ายคลึงกันในอนาคต เพื่อนำไปสู่การเติบโตที่ครอบคลุมทั่วถึงและยั่งยืนของภูมิภาคเอเปคต่อไป